'Grilgryper'-skrywer in Pretoria vir Mandeladag | Netwerk24
'Grilgryper'-skrywer in Pretoria vir Mandeladag
10 Julie 2019 05:30
Die skrywer van die Grilgryper-boeke, De Wet Hugo, bied saam met ander skrywers 'n Mandeladag-program in Pretoria aan wat op 18 Julie by die Kolonnade Retail Park eindig.
Hoe lank woon jy al in Djedda?
Ek is al nege jaar by 'n Britse internasionale skool 'n onderwyser. Ek gaan in Augustus vir 'n tiende jaar terug.
Ek het in die Boland op 'n wingerdplaas grootgeword. Ons het af en toe in Pretoria vakansie gehou.
Vir die oningeligte, wie is De Wet Hugo?
Ek is 'n laerskoolonderwyser en skrywer. Ek woon in die Midde-Ooste en reis soveel as wat ek kan na Spanje. Ek glo dat kinders meer sal lees as ons hulle sal toelaat om te lees oor dit wat hulle interesseer en waarvan hulle hou.
Hoe is jy by die Kolonnade Retail Park se Mandeladag-aktiwiteite betrek?
Ek is besig met 'n skooltoer saam met Henk Viljoen vir die vierde Grilgryper-boek. Hy en sy gesin het in 2006 bekendheid verwerf toe kanker by sy seun Hanco, wat toe 13 jaar oud was, gediagnoseer is. Hulle het meer as 100 000 teddiebere vir kinders met kanker ingesamel. Henk is al sedert 2012 in 'n vennootskap met die Kolonnade Retail Park wat geldinsamelings en dies meer insluit. So, is ek ook betrek.
Wat is op die program?
Ek en Henk besoek 'n paar skole in Gauteng en Noordwes met die idee om lees te bevorder. Dit sal ook kinders en ouers die geleentheid gee om met ons te gesels. Hulle sal my onder meer vrae kan vra oor die geheime van my skryfproses.
Wie sal die program die meeste geniet?
Ek glo Afrikaanssprekende kinders sal dit die meeste geniet. Maar ek dink tog Engelssprekende kinders wat graag in hul tweede taal lees, sal dit ook interessant vind. Só sal enigiemand wat van die Grilgryper-boeke hou ook die program geniet.
Wat het Nelson Mandela vir jou beteken?
Ek was 11 jaar oud toe Mandela president geword het. Ek het hom as 'n held beskou, soos alle kinders mos opkyk na hul leiers. Toe ek eers in die buiteland gaan woon, het ek ook besef hoe gerespekteer en geliefd hy oor die wêreld heen was. Die eerste woorde wat enige iemand altyd sê wanneer hulle hoor ek is 'n Suid-Afrikaner, is: "Nelson Mandela!"
Wat is die belangrikste lesse wat ons by hom kan leer?
Ons kan beslis by hom leer van vergifnis en verdraagsaamheid, maar ook van die belangrikheid van 'n goeie opvoeding en geleerdheid.
Wat is jou hoop vir Suid-Afrika?
My hoop vir Suid-Afrika is dat ons 'n vreedsame, liefdevolle en verdraagsame nasie sal wees wat nooit sal ophou lees nie.